Кавказыбзэхэр зырызэу штагъэхэмэ лексикэм, фонетикэм, грамматикэм алъэныкъокIэ бэкIэ зэтекIыхэ нахь мышIэми, а бзэхэр зэхаубытэхэу ыкIи нэмыкIрэ бзэ бынхэм агуагъэушъхьафыкIхэу нэшанэхэр яIэх. ГущыIэм пае, мэкъэ зэхэтыкIэм ылъэныкъокIэ уякIолIэн хъумэ, зэкIэ кавказыбзэмэ чыйзэфэшIыгъэ макъэхэр зэрахэтхэр анахь нэшанэ шъхьаIэмэ ахалъытэ. Морфологие гъэпсыкIэр пштэми, джащ фэдэу зэтефэрэ нэшанэхэу къахэбгъэщыщтхэм ащыщ шъхьэр е классыр къэзгъэлъэгъорэ субъектнэ-объектнэ аффиксхэр глаголхэмэ къапыхьэхэу зэрэгъэпсыгъэхэр. Синтаксисым ылъэныкъокIэ уIабэми, а бзэхэр зэпэблагъэ зышIыхэу зигугъу къэпшIынхэр щыIэх. Ахэмэ зыкIэ ащыщ, гущыIэм пае, эргатив конструкциер кавказыбзэмэ зэрянэшанэр.